J. Halecký, poslanec: (2008-09-17):
Nemyslím, že nie je nič zahanbujúce, pokiaľ priznáme, že skutočne aj s prispením opozičných poslancov sa akceptujú tieto pripomienky, ktoré sú aj legislatívne upravované. Ale myslím, že na to sme všetci poslanci v parlamente, aby sme konzultovali, aby sme doplňovali svoje názory. A vládna koalícia akceptuje to, na čo má a o čom sa rozhodne. Takže, ako vidíme aj, boli poriešení aj predčasní dôchodcovia, ale aj pozostalostní dôchodcovia, dokonca aj sirotské dôchodky tiež, tí poberatelia sirotských dôchodkov budú poberať tento príspevok. Takže myslím si, že čo je rozhodujúce pre tento zákon, je, že má to širší záber. A teraz by som sa zastavil pri otázke výšky vianočného príspevku. Zaiste, výšku možno korigovať v rôznom rozsahu. Predpokladám, že je už fixne stanovená, pretože kapitola ministerstva práce, sociálnych vecí a rodiny počíta s rozsahom 1,7 mld. korún na tento vianočný príspevok. Takže zrejme aj pravidlá poskytovania budú tie isté, čo boli aj v predchádzajúcom období. Čiže výška príspevku bude závisieť od výšky dôchodku, to znamená, tí s najnižšími dôchodkami dostanú ten príspevok vyšší, v závislosti od vzostupu výšky dôchodku ten príspevok bude nižší a bude klesať. Budú teda vytvorené tri kategórie pre tých, a bude horná hranica, predpokladám, opäť, ako to bolo v predchádzajúcom roku, 60 % priemernej mzdy, výška hornej hranice dôchodku, ktorí môžu dostať vianočný príspevok, teda kategória 20-, 40-, 60-percentná a od toho závisí aj tá výška príspevku. My sme v Ľudovej strane – HZDS navrhovali, aby trošku tá modifikácia tu bola, aby v období pred eurom tá hranica sa posunula na dimenziu 40, 60, 80 % priemernej mzdy, aby to boli tie hraničné bariéry pre poskytovanie rozsahu a výšky vianočného príspevku. Myslím si, že možno o tom diskutovať aj v ďalšom období. Zrejme ako koaličný návrh to bude schvaľované v rozsahu a charaktere, ako ho predkladá pán poslanec Madej. Ja chcem ešte pripomenúť jednu záležitosť, že to sa nebude dotýkať alebo nebude diskriminovať ľudí, ako sa niektorí toho obávajú, ktorí sú v štádiu hmotnej núdze alebo ktorých dôchodok sa pohybuje menší ako životné minimum, pretože nebude ich diskriminovať v závislosti od poberania tohto dôchodku. Ako sme už počuli, sú tu aj výsluhové, pretransformované dôchodky. Ich poberatelia aj poberatelia dôchodkov z ozbrojených zložiek tiež budú mať nárok na tento dôchodok. Chcem však pripomenúť to, čo sme v Ľudovej strane presadzovali a budeme presadzovať aj v ďalšom období a čo bolo už aj záverom a dohodou Koaličnej rady. A to je transformácia vianočného príspevku na 13. dôchodok, aby to bolo riešenie systémové, každoročné, v rozsahu, ktorý sa opäť stanoví zákonom, ale aby situácia dôchodcov bola zvýraznená aj týmto systémovým postupom 13. dôchodku. Myslím si, že dôchodcovia si zaslúžia tento 13. dôchodok, pretože je už v niektorých ďalších krajinách. Takže nie je to novinka, ktorú by bolo vhodné a potrebné spochybňovať. A čo je dôležité. Dôchodky na Slovensku nie sú až tak vysoké, ako by sme si mysleli. A dokonca nemajú ani vzostupný, stúpajúci charakter. Keď porovnáme charakter dôchodkov s rokom 1990 a s terajším obdobím, tak vidíme, že z roku 1990, keď predstavovali zhruba 52 % priemernej mzdy, teraz je to 43 % priemernej mzdy. Takže myslím, že je tu dôvod a je tu aj motív, aby vianočný príspevok v ďalšom období bol pretransformovaný na 13. dôchodok. Ďakujem za pozornosť.